ໄທຈັບງາຊ້າງຈາກອາຟຣິກາ ສົ່ງໄປລາວ
ງາຊ້າງຈຳນວນນຶ່ງ ທີ່ຈະສົ່ງໄປລາວ ຈາກອາຟຣິກາ ຖືກຢຶດທີ່ສະໜາມບິນບາງກອກ
ເຈົ້າໜ້າທີ່ໄທກ່າວວ່າ ຕົນຢຶດງາຊ້າງຈາກອາຟຣິກາໄດ້ 69 ງາ ແລະງາຮູບປະພັນຂະໜາດ ນ້ອຍລົງມາ ໄດ້ອີກ 4 ປ່ຽງ ຢູ່ໃນ 2 ແກັດ ຫຼືລັງ ທີ່ຈະສົ່ງໄປຍັງນະຄອນຫຼວງວຽງຈັນ ປະເທດລາວ ເຈົ້າໜ້າທີ່ໄທກ່າວໃນວັນພະຫັດມື້ນີ້ວ່າທັງ 2 ລັງທີ່ບັນຈຸງາຊ້າງໜັກປະມານ 435 ກິໂລ ນັ້ນ ໄດ້ຖືກສົ່ງມາ ແຕ່ປະເທດໂມຊຳບິກ ແລະໄດ້ພົບເຫັນໃນມື້ວານນີ້ ທີ່ສາງເກັບເຄື່ອງ ຂອງສາຍການບິນໄທທີ່ສະໜາມບິນນາໆຊາດບາງກອກ ກະປະມານກັນວ່າງາຊ້າງເຫຼົ່ານີ້ ມີມູນຄ່າຫຼາຍກວ່າ 300,000 ໂດລາ ເຈົ້າໜ້າທີ່ກ່າວວ່າ ຍັງບໍ່ທັນມີການຈັບກຸມເທື່ອກ່ຽວກັບຄະດີນີ້ ຍ້ອນບໍ່ມີຜູ້ໃດໄປຮັບງາ ຊ້າງດັ່ງກ່າວ ແຕ່ພວກເຈົ້າໜ້າທີ່ສົງໄສວ່າງາຊ້າງເຫຼົ່ານີ້ອາດຈະຖືກສົ່ງກັບຄືນຈາກລາວ ໄປໃຫ້ພວກລູກຄ້າຢູ່ໃນປະເທດໄທ ປະເທດໄທແມ່ນສູນກາງສຳຄັນສໍາລັບການຄ້າງາຊ້າງແບບຜິດກົດໝາຍ ຈາກອາຟຣິກາ ຊຶ່ງໄດ້ຖືກຫ້າມ ພາຍໃຕ້ກົດໝາຍຂອງໄທ ແລະສົນທິສັນຍານາໆຊາດວ່າການຄ້າສັດທີ່ ໃກ້ຈະສູນພັນ ໄທອະນຸຍາດໃຫ້ມີການຄ້າຂາຍງາຈາກຊ້າງເອເຊຍ ຊຶ່ງບໍ່ແມ່ນສັດທີ່ໃກ້ ຈະສູນພັນແລະຖືກັນວ່າເປັນສັດລ້ຽງນັ້ນ